'आवागमन के मुद्दे पर समझौते के आसार'\nफ़लस्तीनी नेता महमूद अब्बास के साथ मुलाक़ात के बाद कॉंडोलीज़ा राइस ने कहा कि फ़लस्तीनी लोगों के जीवन में सुधार लाने के लिए ये बेहद ज़रूरी है.

उन्होंने कहा कि शांति स्थापना का मक़सद पूरा हो सकता है और अगर दोनों पक्ष काम करें तो जटिल मसले भी सुलझ सकते हैं.

आवागमन की आज़ादी दिए जाने का मुद्दा ग़ज़ा की स्थानीय अर्थव्यवस्था के लिए काफ़ी अहम है. 

कॉंडोलिज़ा राइस ने फ़लस्तीनी नेताओं को शांति प्रकिया के प्रति उनकी प्रतिबद्धता याद दिलाते हुए कहा कि 'आतंकवाद' का बुनियादी ढाँचा ख़त्म करना होगा.

कॉंडोलीज़ा राइस इन दिनों मध्य पूर्व के दौरे पर हैं.

मुलाक़ात

इससे पहले इसराइल के प्रधानमंत्री अरियल शेरॉन के साथ बातचीत में उन्होंने कहा था कि 'फ़लस्तीन' के अस्तित्व में आने से इसराइल ज़्यादा सुरक्षित रहेगा.

सितंबर में इसराइल के ग़ज़ा से हटने के बाद कॉंडोलीज़ा राइस पहली बार यहाँ का दौरा कर रही हैं.

उन्होंने येरुशलम में कहा कि इसराइल को ऐसे किसी क़दम से बचना चाहिए जिससे शांति प्रकिया में बाधा आए. 

मध्य पूर्व मामलों के लिए अंतरराष्ट्रीय राजदूत जेम्स वुल्फ़िंसन ने भी कहा है कि अगर ग़ज़ा की सीमाएँ नहीं खोली गई तो वे जेल में तब्दील हो जाएगा.

जेम्स वुल्फ़िंसन संयुक्त राष्ट्र, रूस, यूरोपीय संघ और अमरीका की ओर से मध्य पूर्व मामलों के लिए काम कर रहे हैं.

ग़ज़ा के उत्पादों को बाहर भेजने के लिए सीमा नहीं खोलने को लेकर जेम्स वुल्फ़िंसन ने इसराइल पर नाराज़गी जताई.

\n\ntl;डॉ:
अमरीका की विदेश मंत्री कॉंडोलीज़ा राइस ने कहा है कि फ़लस्तीनी लोगों को आने जाने की स्वतंत्रता दिए जाने के मुद्दे पर इसराइल और फ़लस्तीनी प्रशासन के बीच समझौते के आसार नज़र आ रहे हैं.